Komisjoni määrus (EÜ) nr 2814/2000,

21. detsember 2000,

millega kehtestatakse nõukogu määruse (EÜ) nr 104/2000 üksikasjalikud rakenduseeskirjad teatavate kalandustoodete ülekandetoetuse andmise kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 23 lõiget 5,

ning arvestades järgmist:

(1) Määrusega (EÜ) nr 104/2000, millega alates 1. jaanuarist 2001 tunnistatakse kehtetuks nõukogu määrus (EMÜ) nr 3759/92, [2] nähakse ette ülekandetoetuse andmine teatavatel tingimustel nende määruse (EÜ) nr 104/2000 I lisas loetletud toodete tasakaalustamiseks või töötlemiseks ja ladustamiseks, mis on turult kõrvaldatud. Määrusega (EMÜ) nr 3759/92 ja komisjoni 23. detsembri 1992. aasta määrusega (EMÜ) nr 3901/92, millega kehtestatakse teatavatele kalandustoodetele ülekandetoetuse andmise üksikasjalikud eeskirjad, [3] viimati muudetud määrusega (EÜ) nr 1337/95, [4] ettenähtud ülekandetoetusmehhanismi osa ühises turukorralduses on ümber hinnatud. Selle tulemusena on suurenenud kõnealuse toetuse saamiseks kõlblikud kogused. Seepärast on asjakohane lihtsustada ülekandetoetusmehhanismiga ettenähtud korda ja asendada määrus (EMÜ) nr 3901/92 käesoleva määrusega.

(2) Nõukogu 26. novembri 1996. aasta määruse (EÜ) nr 2406/96 (milles sätestatakse teatavate kalandustoodete ühised turustusnormid [5], muudetud määrusega (EÜ) nr 2578/2000 [6], artikli 6 lõikega 1 on ette nähtud, et teatavatel B-kategooriasse liigitatud toodete eest ei ole õigust saada seoses ühise turukorralduse sekkumismehhanismidega antavat rahalist abi. Et määruse (EÜ) nr 104/2000 artiklis 21 sätestatud ülekandetoetust on õigus saada ainult ekstra- ning E- ja A-kvaliteedikategooriasse kuuluvate toodete eest, tuleks kõnealuse toetuse saamiseks kõlblikud kogused arvutada ainult nende tootekategooriate alusel.

(3) Turu tasakaalustamise maksimaalseks soodustamiseks tuleks rahalise hüvitise saajate hulgast jätta välja tootjaorganisatsioonid, kes pole ühenduse kõrvaldamishinda kogu kalandusaasta jooksul järginud.

(4) Määruse (EÜ) nr 104/2000 artiklis 2 osutatud ühiste turustusnormide korrapärane järgimine on hinnakujunduse määrav ja turgu tasakaalustav tegur. Seepärast peaks toetuskõlblike koguste eest andma ülekandetoetuseks ettenähtud hüvitist olenevalt sellest, kas tootjaorganisatsiooni või selle liikmete poolt kalandusaasta jooksul müüki pandud asjaomase toote koguste puhul järgitakse kõnealuseid standardeid.

(5) Ülekandetoetuse ja turult kõrvaldamiseks antava rahalise hüvitise mehhanismid toimivad paralleelselt ja täiendavad teineteist ning mõlema eesmärgiks on kõnealuste toodete turu tasakaalustamine. Ülekandetoetuseks kõlblike kogustega, lubatud kõikumise kasutamisega ja teises liikmesriigis toodete turult kõrvaldamist tõendava dokumendiga seotud tingimustena kohaldatakse tingimusi, mis on kehtestatud komisjoni 15. novembri 2000. aasta määrusega (EÜ) nr 2509/2000, millega kehtestatakse nõukogu määruse (EÜ) nr 104/2000 üksikasjalikud rakenduseeskirjad teatavate kalandustoodete turult kõrvaldamiseks antava rahalise hüvitise kohta. [7]

(6) Selleks et tagada toote kvaliteet ja hõlbustada selle realiseerimist turul, tuleks kehtestada toetust saava tegevuse miinimumnõuded ja nõuded vaatlusaluse toote ladustamise ja turule tagasisaatmise kohta.

(7) Tootjaorganisatsioonid peaksid osalema ülekandetoetuse mehhanismi rakendamisega seotud kulude katmisel, mistõttu toetussumma tuleks kindlaks määrata tasakaalustamise ja ladustamisega seotud tegelike tehniliste ja finantseerimiskulude põhjal. Tehnilised kulud tuleks määratleda kõnealuse mehhanismi rakendamise käigus tekkivate vahetute kulude alusel. Selleks et vältida tööstuse koormavaid teabenõudeid ja keerukaid aastaarvutusi, peaksid rahastamiskulud olema kindlasummalised kulud, mida korrigeeritakse intressimääraga, mis on kindlaks määratud kooskõlas nõukogu 2. augusti 1978. aasta määruse (EMÜ) nr 1883/78 (millega kehtestatakse üldeeskirjad sekkumiste rahastamiseks Euroopa Põllumajanduse Arendus- ja Tagatisfondi tagatisrahastust, [8] viimati muudetud määrusega (EÜ) nr 1259/96 [9] artikliga 5.

(8) Kontrolli tõhustamiseks peaksid toetusesaajad olema kohustatud pidama laoarvestust ja edastama kõnealuse teabe liikmesriigile. Mehhanismi korralikuks juhtimiseks piisab sellest, et laoarvestust peetakse minimaalse ladustamisaja jooksul.

(9) Tuleb sätestada ülekandetoetuse taotluste esitamise ja ettemaksete tegemise kord ning asjakohase tagatise suurus.

(10) Käesoleva määrusega ettenähtud meetmed on kooskõlas kalandustooteturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 104/2000 artikli 23 lõike 3 kohaseks ülekandetoetuseks kõlblikud tootekogused arvutatakse vastavalt kõnealuse määruse artiklis 2 esitatud turustusnormidele ainult ekstra- ning E- ja A-kvaliteedikategooriasse liigitatud tootekoguste alusel.

Artikkel 2

1. Ülekandetoetust makstakse ainult määruse (EÜ) nr 104/2000 artikli 5 lõikes 1 osutatud tootjaorganisatsioonidele.

2. Toetuskõlblike tootekoguste eest makstakse ülekandetoetust sel juhul, kui kõik asjaomase toote või tooterühma kogused, mis tootjaorganisatsioon või selle liikmed on müüki pannud kalandusaasta jooksul, on enne liigitatud vastavalt määruse (EÜ) nr 104/2000 artiklis 2 osutatud turustusnormidele.

3. Määruse (EÜ) nr 104/2000 artikli 23 lõike 2 punktis b osutatud nõuded on täidetud, kui tooted liigitatakse vastavalt kõnealuse määruse artiklis 2 esitatud turustusnormidele.

Artikkel 3

1. Ülekandetoetuse saamise tingimuseks on, et tooted peavad 48 tunni jooksul pärast nende turult kõrvaldamist olema töödeldud ühel või mitmel määruse (EÜ) nr 104/2000 artikli 23 lõikes 4 loetletud viisil. Kõnealuse töötlemise võib teha asjaomane tootjaorganisatsioon või ettevõte, millele tootjaorganisatsioon tooted saadab.

Enne töötlemist tuleb tooted ladustada viisil, mis tagab nende esialgse värskuskategooria säilimise.

2. Ilma et see piiraks liikmesriikides kehtivate rangemate siseriiklike nõuete või kaubandusstandardite kohaldamist, peavad eri töötlemisviisid vastama järgmistele miinimumtingimustele:

a) külmutamine peab toimuma asjakohastes seadmetes, mis muu hulgas tagavad, et temperatuur –18 oC saavutatakse toote keskosas kiiresti;

b) soolamiseks peab kasutama sellist töötlemisviisi, mis tagab valmistootele vähemalt 16 % soolasisalduse;

c) kuivatamine peab toimuma nii, et töödeldud toote veesisaldus ei oleks üle 50 %;

d) marineerimisel tuleb toodet kuumutamata töödelda äädika või toiduhapete, soola ja aromaatsete vürtsidega, nii et toote pH oleks alla 4,8;

e) pastöriseerimine peab toimuma nii, et toote sisetemperatuur püsiks vähemalt 75 °C vähemalt 15 minutit.

3. Elavate harilike taskukrabide säilitamist mere- või soolvett sisaldavates kinnitatud mahutites või puurides, mille liikmesriigid on selleks otstarbeks heaks kiitnud, tunnistatakse ülekandetoetuse maksmiseks ettenähtud säilitamisviisiks.

Artikkel 4

1. Toodete eest makstakse ülekandetoetust ainult siis, kui need pärast lõplikku töötlemist vastavad lõigetes 2 ja 3 sätestatud ladustamise ja turule tagasisaatmise miinimumtingimustele.

2. Külmutatud toodete ladustamisaeg ei tohi olla lühem kui viis päeva alates töötlemise lõpetamise kuupäevast ja ladustamistemperatuur peab olema vähemalt –18 oC.

Soolatud, marineeritud, keedetud ja pastöriseeritud toodete ladustamisaeg ei tohi olla lühem kui viis päeva alates töötlemise lõpetamise kuupäevast.

Kuivatatud tooteid tuleb ladustada vähemalt viis päeva alates töötlemise lõpetamise kuupäevast temperatuuril kuni 4 °C asjakohastes niiskustingimustes.

Kõikide mahutites või puurides ladustatavate toodete ladustamisaeg ei tohi olla lühem kui viis päeva.

3. Kõik tooted saadetakse turule tagasi liikidelt ühtlaste partiidena ja vastavalt õigusaktidele, mis igas liikmesriigis toiduainete turustamise kohta kehtivad.

Mahutites või puurides ladustatud elustooted saadetakse turule tagasi viisil, mis ei häiri asjaomaste toodete tavapärast turustamist.

4. Müügiks tagastatud tooteid ei või toetuse saamiseks uuesti ladustada.

Artikkel 5

1. Ülekandetoetuse suurus määratakse kindlaks määruse (EÜ) nr 104/2000 artikli 38 lõikes 2 sätestatud korras enne iga kalandusaasta algust.

Ülekandetoetus määratakse kindlaks kaaluühiku kohta, võttes aluseks määruse (EÜ) nr 104/2000 I lisas loetletud toodete netokaalule.

2. Toetussumma arvutatakse kõnealuste toodete tasakaalustamise ja ladustamise hädavajalike toimingute tegelike tehniliste ja rahastamiskulude alusel, mis ühenduses eelmise kalandusaasta jooksul registreeritud on.

3. Tehnilised kulud on:

a) energiakulud;

b) ladustamise ja laost väljaandmisega seotud tööjõukulud;

c) pakkematerjalikulud;

d) töötlemiskulud (koostisained);

e) lossimiskohast töötlemiskohta transportimise kulud.

4. Finantseerimiskulud on kindlasummalised kulud, milleks on 10 eurot ühe tonni kohta aastal 2001. Edaspidi korrigeeritakse kindlasummalist kulumäära igal aastal määruse (EMÜ) nr 1883/78 artiklis 5 sätestatud korras kehtestatud intressimääraga.

5. Asjaomasele kalandusaastale määratud ülekandetoetuse summat kohaldatakse kõikide toodete suhtes, mille ladustamine algas kõnealusel aastal, sõltumata ladustamisaja lõpust.

6. Komisjoni määruse (EÜ) nr 2509/2000 artikli 2 lõikeid 1, 2 ja 3, artiklit 3, artikli 4 lõike 1 punkti c ja artiklit 7 kohaldatakse määruse (EÜ) nr 104/2000 artikli 23 lõikega 1 ettenähtud ülekandetoetussüsteemi suhtes mutatis mutandis.

Artikkel 6

1. Liikmesriigid kehtestavad järelevalvesüsteemi tagamaks, et tooted, mille eest ülekandetoetust on taotletud, oleksid toetuskõlblikud.

2. Tootjaorganisatsioonid tagavad, et toetuse saajad peavad artikli 4 lõikes 2 osutatud minimaalsel ladustamisajal laoarvestust ladustatavate toodete kõikide kategooriate kohta.

3. Tootjaorganisatsioonid edastavad igal kuul asjaomasele liikmesriigile ladustatavate toodete ladustamise kuupäeva, liigid, kategooria ja koguse.

Artikkel 7

1. Asjaomasele tootjaorganisatsioonile makstakse ülekandetoetust alles siis, kui liikmesriigi pädevad asutused on veendunud, et kogused, mille eest toetust taotletakse, ei ületa määruse (EÜ) nr 104/2000 artikli 23 lõikes 3 sätestatud kogust ning on kas töödeldud ja ladustatud või säilitatud ja seejärel turule tagasi saadetud kooskõlas käesoleva määrusega.

2. Asjaomased tootjaorganisatsioonid esitavad ülekandetoetuse taotlused liikmesriigi pädevatele asutustele nelja kuu jooksul pärast kalandusaasta lõppu. Taotlustes esitatavad üksikasjad määravad kindlaks asjaomased liikmesriigid.

3. Siseriiklikud asutused maksavad ülekandetoetuse välja kolme kuu jooksul pärast asjaomaselt tootjaorganisatsioonilt kogu maksetaotluse saamist.

Artikkel 8

Liikmesriik teeb asjaomase tootjaorganisatsiooni taotlusel ülekandetoetuse igakuise ettemakse nende koguste eest, mille kohta kõnealusel kuul taotlus on esitatud, tingimusel et tootjaorganisatsioon on esitanud tagatise, mis on 105 % ettemakse summast.

Ettemaksed arvutatakse lisas sätestatud viisil.

Artikkel 9

1. Iga liikmesriik teatab teistele liikmesriikidele ja komisjonile ülekandetoetuse maksjaks määratud asutuse nime ja aadressi.

2. Iga liikmesriik teavitab komisjoni artikli 6 lõike 1 ja artikli 7 lõike 2 rakendamiseks võetud meetmetest hiljemalt 31. jaanuariks 2000, ning igal ajal kõnealuste meetmete muutumise korral.

Artikkel 10

Määrus (EMÜ) nr 3901/92 tunnistatakse kehtetuks.

Artikkel 11

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Seda kohaldatakse 1. jaanuarist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 21. detsember 2000

Komisjoni nimel

komisjoni liige

Franz Fischler

[1] EÜT L 17, 21.1.2000, lk 22.

[2] EÜT L 388, 31.12.1992, lk 1.

[3] EÜT L 392, 31.12.1992, lk 29.

[4] EÜT L 129, 14.6.1995, lk 5.

[5] EÜT L 334, 23.12.1996, lk 1.

[6] EÜT L 298, 25.11.2000, lk 1.

[7] EÜT L 289, 16.11.2000, lk 11.

[8] EÜT L 216, 5.8.1978, lk 1.

[9] EÜT L 163, 2.7.1996, lk 10.

--------------------------------------------------

LISA

+++++ TIFF +++++

--------------------------------------------------